text: Peter Christensen bliver ny forsvarsminister
  30 september 2015 kl. 08.56
  Tidligere folketingsmedlem for Venstre, Peter Christensen fra Aabenraa, bliver ny forsvarsminister og minister for nordisk samarbejde.
  Det oplyser statsminister Lars Løkke Rasmussen (V) på Facebook.
  - Forud for milliardinvesteringer i forsvaret og forhandling af nyt forsvarsforlig har jeg lagt vægt på at vælge en person med stor parlamentarisk erfaring, der er bredt respekteret på Christiansborg, skriver Lars Løkke Rasmussen.
  Den 40-årige Peter Christensen erstatter dermed Carl Holst (V), der tirsdag valgte at forlade ministerposten efter en række dårlige sager og efter at have siddet blot 93 dage på posten.
  Peter Christensen blev overraskende ikke valgt ind i Folketinget ved sidste valg. Han har ellers siddet i Folketinget i 14 år og har- ud over at være finansordfører for Venstre - været skatteminister i knap syv måneder tilbage i 2011.
  Efter valgnederlaget meddelte Peter Christensen, at han ikke ville fortsætte inden for politik, men han har altså nu valgt at lave et comeback.
  